b"\n_START_ARTICLE_\nAndreas Bernard\n_START_SECTION_\nSeuraura\n_START_PARAGRAPH_\nBernard syntyi Egnassa, mutta kasvoi Caldaron kaupungissa. H\xc3\xa4n meni paikalliseen luistelukouluun 4-vuotiaana. 13-vuotiaana Bernard siirtyi HC Neumarkt/Egnaan, jossa h\xc3\xa4n voitti yhden C-junioreiden Italian-mestaruuden. Bernard debytoi Neumarktin miesten joukkueessa, Italian toiseksi korkeimmalla sarjatasolla Serie A2:ssa vain 16-vuotiaana kaudella 2006\xe2\x80\x932007. Kaudella 2008\xe2\x80\x932009 h\xc3\xa4n pelasi sek\xc3\xa4 toisessa Serie A2 -seurassa SV Kaltern/Caldarossa ett\xc3\xa4 debytoi Italian p\xc3\xa4\xc3\xa4sarja Serie A:n HC Bolzanossa. Bernard toimi Bolzanossa l\xc3\xa4hinn\xc3\xa4 kakkosmaalivahtina Pasi H\xc3\xa4kkiselle ja sai torjuntavastuuta nelj\xc3\xa4ss\xc3\xa4 ottelussa. H\xc3\xa4n voitti kauden p\xc3\xa4\xc3\xa4tteeksi Italian-mestaruuden. Bernard voitti kauden aikana my\xc3\xb6s Italian Cupin ja edusti Bolzanoa my\xc3\xb6s Continental Cupissa._NEWLINE_Kauden 2008\xe2\x80\x932009 j\xc3\xa4lkeen Bolzanon p\xc3\xa4\xc3\xa4valmentajana toiminut Jari Helle houkutteli Bernardin Suomeen ja h\xc3\xa4n siirtyi try-outille Saimaan Pallon A-nuoriin. Hein\xc3\xa4kuussa 2009 Bernard teki 2+1-vuotisen sopimuksen SaiPan SM-liigajoukkueen kanssa. H\xc3\xa4n oli l\xc3\xa4ht\xc3\xb6kohtaisesti SaiPan kolmosmaalivahti ja pelasikin koko kauden A-nuorissa. Bernard aloitti my\xc3\xb6s kauden 2010\xe2\x80\x932011 joukkueen kolmosmaalivahtina ja A-nuorten ykk\xc3\xb6smaalivahtina. H\xc3\xa4n p\xc3\xa4\xc3\xa4si Ville Hostikan loukkaantumisten my\xc3\xb6t\xc3\xa4 muutamiin otteluihin luukkuvahdiksi._NEWLINE_23. marraskuuta 2010 Bernard teki liigadebyyttins\xc3\xa4 TPS:\xc3\xa4\xc3\xa4 vastaan, kun SaiPan ykk\xc3\xb6smaalivahti Jere Myllyniemi oli kuumeessa. Joukkue h\xc3\xa4visi ottelun  2\xe2\x80\x933. Bernard torjui yhteens\xc3\xa4 34 kertaa ja h\xc3\xa4net palkittiin Ilta-Sanomien kahden t\xc3\xa4hden t\xc3\xa4htipelaajana. Bernard torjui SM-liigauransa ensimm\xc3\xa4isen nollapelin h\xc3\xa4nen kolmannessa ottelussaan 27. marraskuuta 2010 Pelicansia vastaan. SaiPan sankariksi noussut ja 31 laukausta torjunut Bernard palkittiin Ilta-Sanomien kolmen t\xc3\xa4hden t\xc3\xa4htipelaajana. Yhteens\xc3\xa4 h\xc3\xa4n pelasi nelj\xc3\xa4 runkosarjaottelua SM-liigassa. Maaliskuussa 2011 Bernard k\xc3\xa4ytti optionsa ja teki vuoden mittaisen jatkosopimuksen SaiPan kanssa. Kaudella 2011\xe2\x80\x932012 h\xc3\xa4n j\xc3\xa4i kuitenkin v\xc3\xa4h\xc3\xa4lle vastuulle ja torjui vain kuudessa ottelussa. Bernard pelasi kauden aikana my\xc3\xb6s yhden ottelun lainalla Suomi-sarjajoukkue Rovaniemen Kiekossa tammikuussa 2012. _NEWLINE_Kaudeksi 2012\xe2\x80\x932013 Bernard siirtyi vuoden mittaisella sopimuksella Mestis-joukkue Mikkelin Jukureihin. H\xc3\xa4n nousi joukkueen ykk\xc3\xb6smaalivahdiksi ja Bernardilla oli koko sarjan paras torjuntaprosentti (92,6) ja p\xc3\xa4\xc3\xa4stettyjen maalien keskiarvo (1.92), kuten my\xc3\xb6s kev\xc3\xa4\xc3\xa4n 2013 pudotuspeleiss\xc3\xa4 (T% 95,0 ja PMK 1.40). H\xc3\xa4n voitti kauden p\xc3\xa4\xc3\xa4tteeksi Mestiksen-mestaruuden, mutta liigakarsinnat vei kuitenkin Tampereen Ilves otteluvoitoin 4\xe2\x80\x931. Bernard palkittiin kauden p\xc3\xa4\xc3\xa4tteeksi Mestiksen parhaana maalivahtina Pasi Nurminen -palkinnolla ja valittiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. _NEWLINE_Bernard palasi kaudeksi 2013\xe2\x80\x932014 kaksivuotisella sopimuksella SaiPaan. H\xc3\xa4n aloitti p\xc3\xa4\xc3\xa4asiassa Jussi Markkasen kakkosmaalivahtina ja torjui kauden aikana 14 runkosarja- ja kahdessa playoff-ottelussa. Bernard pelasi kauden aikana my\xc3\xb6s yhteens\xc3\xa4 kuusi Mestis-ottelua lainalla Savonlinnan Pallokerhon ja KooKoon paidoissa. Kaudella 2014\xe2\x80\x932015 h\xc3\xa4n pelasi SaiPassa 17 runkosarja- ja nelj\xc3\xa4 playoff-ottelua. Bernard kantoi osaksi Markkasen vaivojenkin vuoksi suurimman osan joukkueen torjuntavastuusta pudotuspeleiss\xc3\xa4. H\xc3\xa4n pelasi kauden aikana my\xc3\xb6s kaksi Mestis-ottelua lainalla Heinolan Peliitoissa tammikuussa 2015._NEWLINE_Kaudeksi 2015\xe2\x80\x932016 Bernard siirtyi 1+1-vuotisella sopimuksella Porin \xc3\x84ssiin. Lokakuun 2015 lopulla seura k\xc3\xa4ytti h\xc3\xa4nen sopimuksessaan olleen option ja teki vuoden mittaisen jatkosopimuksen Bernardin kanssa. H\xc3\xa4n nousi kauden mittaan osaksi my\xc3\xb6s Ari Ahosen syyskauden loukkaantumisen my\xc3\xb6t\xc3\xa4 \xc3\x84ssien ykk\xc3\xb6smaalivahdiksi ja pelasi runkosarjassa 43 ottelua torjuen nelj\xc3\xa4 nollapeli\xc3\xa4. Kaudella 2016\xe2\x80\x932017 Bernard jatkoi \xc3\x84ssien p\xc3\xa4\xc3\xa4asiallisena vastuunkantajana ja torjui runkosarjassa taas nelj\xc3\xa4 nollapeli\xc3\xa4. Joulukuussa 2016 Bernard teki joukkueen kanssa kaksivuotisen jatkosopimuksen._NEWLINE_Bernard torjui kaudella 2017\xe2\x80\x932018 runkosarjassa JYPin Jussi Olkinuoran ohella eniten voittoja (21) varsinaisella peliajalla. Kaudella 2018\xe2\x80\x932019, 16. lokakuuta 2018 Helsingin IFK:ta vastaan h\xc3\xa4n pelasi liigauransa 190. runkosarjaottelun, joilla Bernard sivusi Scott Langkow'n enn\xc3\xa4tyst\xc3\xa4 SM-liigan kaikkien aikojen eniten runkosarjaotteluita pelanneena ulkomaalaismaalivahtina. Siirtorajan kynnyksell\xc3\xa4, helmikuussa 2019 h\xc3\xa4n siirtyi loppukauden kattavalla sopimuksella Saksan DEL-liigan Adler Mannheimiin, kun \xc3\x84ss\xc3\xa4t oli sarjataulukossa viimeisen\xc3\xa4. Bernard ei kuitenkaan saanut joukkueessa ollenkaan peliaikaa. Pudotuspeleiss\xc3\xa4 h\xc3\xa4n ei mahtunut en\xc3\xa4\xc3\xa4 Adlerin kokoonpanoon, vaan j\xc3\xa4i kolmosmaalivahdiksi Dennis Endrasille ja Chet Pickardille. Bernard ei n\xc3\xa4in ollen virallisesti kuulunut kauden p\xc3\xa4\xc3\xa4tteeksi Saksan-mestaruuden voittaneeseen joukkueeseen._NEWLINE_Syyskuussa 2019 Bernard palasi SM-liigaan ja siirtyi kuukauden mittaisella sopimuksella Helsingin IFK:n maalivahtiosastolle paikkaamaan Atte Engrenin ja Roope Taposen loukkaantumisia.\n_START_SECTION_\nMaajoukkueura\n_START_PARAGRAPH_\nBernard edusti Italiaa MM-kilpailuissa vuosina 2012, 2014, 2017 ja 2019. Ensimm\xc3\xa4isess\xc3\xa4 turnauksessa h\xc3\xa4n toimi l\xc3\xa4hinn\xc3\xa4 joukkueensa kolmosmaalivahtina ja toimi vain yhdess\xc3\xa4 ottelussa luukkuvahtina. Vuoden 2014 turnauksessa Bernard pelasi yhden er\xc3\xa4n alkulohkossa 16. toukokuuta 2014 Kanadaa vastaan, kun h\xc3\xa4net vaihdettiin Italian maaliin ottelun kolmanteen er\xc3\xa4\xc3\xa4n Daniel Bellissimon tilalle. Bernard torjui 11 kertaa ja p\xc3\xa4\xc3\xa4sti yhden maalin. Vuosien 2017 ja 2019 turnauksissa h\xc3\xa4n toimi joukkueensa p\xc3\xa4\xc3\xa4asiallisena ykk\xc3\xb6smaalivahtina pelaten molemmissa viisi ottelua. Ensimm\xc3\xa4isess\xc3\xa4 turnauksessa valmennus valitsi Bernardin Italian yhdeksi kolmesta parhaasta pelaajasta. _NEWLINE_Bernard pelasi my\xc3\xb6s IA-divisioonan MM-kilpailuissa vuosina 2013, 2015, 2016 ja 2018, joista vuosien 2013, 2016 ja 2018 turnaukset p\xc3\xa4\xc3\xa4ttyiv\xc3\xa4t hopeaan sek\xc3\xa4 Italian sarjanousuun p\xc3\xa4\xc3\xa4sarjatason MM-kilpailuihin. Vuoden 2015 turnauksessa Bernard valittiin joukkueensa parhaaksi pelaajaksi. H\xc3\xa4n pelasi my\xc3\xb6s Pyeonchangin olympiakisojen 2018 karsinnoissa._NEWLINE_Bernard oli Italian ykk\xc3\xb6smaalivahti alle 20-vuotiaiden I-divisioonan MM-kilpailuissa vuosina 2009 ja 2010. H\xc3\xa4net valittiin molemmissa turnauksissa parhaaksi maalivahdiksi. Vuonna 2010 Italian alle 20-vuotiaiden maajoukkue pelasi kaikkien aikojen parasta turnaustaan. Turnauksen avausottelussa Bernard torjui Italialle historian ensimm\xc3\xa4isen voiton Valko-Ven\xc3\xa4j\xc3\xa4st\xc3\xa4 junioreiden maajoukkueessa. Lopulta Italia voitti B-lohkon pronssia. Bernard pelasi my\xc3\xb6s alle 20-vuotiaiden II-divisioonan MM-kilpailuissa vuonna 2008 voittaen A-lohkon hopeaa._NEWLINE_Bernard pelasi alle 18-vuotiaiden I-divisioonan MM-kilpailuissa vuosina 2007 ja 2008. Bernard edusti Italiaa my\xc3\xb6s j\xc3\xa4\xc3\xa4kiekon MM-kilpailuissa vuonna 2017. Italia kuitenkin tippui ensi kaudeksi 1. divisioonaan j\xc3\xa4\xc3\xa4ty\xc3\xa4\xc3\xa4n viimeiseksi p\xc3\xa4\xc3\xa4sarjassa.\n_START_SECTION_\nMuuta\n_START_PARAGRAPH_\nBernardin isoveljet Manfred ja Anton ovat pelanneet my\xc3\xb6s j\xc3\xa4\xc3\xa4kiekkoa. Manfred pelasi maalivahtina Italian alemmissa sarjoissa ja Anton pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 HC Bolzanossa ja on edustanut my\xc3\xb6s Italiaa miesten arvokisoissa. Lis\xc3\xa4ksi heid\xc3\xa4n \xc3\xa4itins\xc3\xa4 on pelannut j\xc3\xa4\xc3\xa4kiekkoa._NEWLINE_Andreas Bernard puhuu my\xc3\xb6s sujuvaa suomea."